## Metrovalencia facilita fins al 8 de desembre el desplaçament amb tramvia per a acudir a la Fira de l’Automòbil, Vehicles d’Ocasió i Comercial

*** El recinte firal acull l’Expo 42k, el certamen de la marató en el qual s’entrega el dorsal i el títol de transport gratuït per a corredors i voluntaris
* La línia 2 de metro també comunica amb el recinte firal en l’estació de Les Carolines-Fira**

Metrovalencia facilita els desplaçaments en la línia 4 de tramvia fins a la parada de Fira des d’este divendres 5 i fins dilluns que ve 8 de desembre, amb l’objectiu de facilitar l’accés a les persones que vullguen acudir a la Fira de l’Automòbil, Vehicle d’Ocasió i Comercial.

Durant la celebració del certamen, en el qual es posaran a la venda vehicles de 42 marques oficials en un espai expositiu de 50.000 metres quadrats, el servici de tramvia funcionarà en tota la línia 4 amb una freqüència de pas de 20 minuts els dies laborables i entre 30 i 40 minuts les jornades festives.

Amb la finalitat d’agilitzar el servici, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. Juntament amb el tramvia, també es pot accedir al velòdrom, desplaçant-se fins a l’estació Les Carolines-Fira de la línia 2 de Metrovalencia.

Tots els usuaris de Metrovalencia que vullguen ampliar la informació d’horaris i freqüències poden consultar la pàgina web ([www.metrovalencia.es](https://www.metrovalencia.es/ca/)) o cridar al telèfon gratuït 900 46 10 46 d’atenció al client, així com contactar a través de la xarxa social X @metrovalencia i l’app oficial.

**Expo 42k**

D’altra banda, Metrovalencia ja està oferint servici especial per a la fira Expo 42k que es desenrotlla des de dijous fins al dissabte en el recinte firal valencià, lloc a on s’entrega el dorsal i la bossa de la carrera amb el títol de transport gratuït de Metrovalencia per a corredors i voluntaris, vàlid del 5 al 8 de desembre per a tota la xarxa de metro i tramvia.

Fecha: 05/12/2025